নগরীর দৌলতপুর থানার মহেশ্বরপাশা খাদ্য বিভাগ ওয়ার্কার্স ইউনিয়নে নির্বাচনোত্তর  সংঘর্ষে আওয়ামী লীগ নেতা আব্দুস সালাম ওরফে দুখু হত্যাকা-ের ঘটনায় নিহতের স্ত্রী শাহিদা বেগম বাদী হয়ে এক নম্বর ওয়ার্ড যুবলীগের যুগ্ম আহ্বায়ক শাহাদাত হোসেন মিনাসহ ১২ জনের নাম উল্লেখ করে আরো অজ্ঞাত ৭-৮ জনকে আসামি করে মামলা দায়ের করেছেন। গতকাল রোববার নিহতের জানাজা শেষে লাশ নিয়ে তার পরিবারের সদস্য ও শ্রমিকরা খুলনা-যশোর মহাসড়ক অবরোধ করে মিছিল, সমাবেশ ও বিক্ষোভ প্রদর্শন করেন।      এদিকে ঘটনার সময় জবাই করা অপর শ্রমিক সুজনকে উন্নত চিকিৎসার জন্য ঢাকায় নেয়া হয়েছে। তার অবস্থা আশঙ্কাজনক বলে জানা গেছে। অপর দুই  শ্রমিক মনা ও নাজমুল হাত-পায়ের রগ কাটা অবস্থায় খুলনা মেডিকেল কলেজ হাসপাতালে চিকিৎসাধীন আছেন। নিহত ও আহতরা নির্বাচিত সভাপতি মোদাচ্ছের হোসেনের সমর্থক বল জানা গেছে।  পুলিশ ও প্রত্যক্ষদর্শী সূত্রে জানা গেছে, গত শুক্রবার মহেশ্বরপাশা খাদ্য বিভাগ ওয়ার্কার্স ইউনিয়নের নির্বাচন অনুষ্ঠিত হয়। নির্বাচনে কলম সরদারকে পরাজিত করে মোদাচ্ছের হোসেন সভাপতি নির্বাচিত হন। নির্বাচনে পরাজিত হয়ে কলম সরদার গ্রুপের সমর্থকরা ক্ষিপ্ত হয়ে ওঠে। এদিকে নির্বাচনে মোদাচ্ছের প্যানেলের বিজয়ী সহসভাপতি মুজিবর রহমান রাতে স্ট্রোকে মারা যান। গত  শনিবার সকাল সাড়ে ৯টায় মোদাচ্ছের তার সমর্থকদের নিয়ে মহেশ্বরপাশা মলি্লকপাড়ায় মুজিবরের লাশ দেখতে যান। লাশ দেখা শেষে ওই বাড়ি থেকে নেমে কিছুদূর এগিয়ে যাওয়ার সঙ্গে সঙ্গে কলম সরদারের সমর্থক আওয়ামী লীগ নেতা শাহাদাত মীনার নেতৃত্বে ১০-১২ জনের একদল অস্ত্রধারী মোদাচ্ছের ও তার সমর্থকদের ওপর হামলা চালায়। প্রতিপক্ষের ধাওয়ায় মোদাচ্ছের ও তার সমর্থকরা সাহেবপাড়া ও মজুমদারপাড়ায় গিয়ে আশ্রয় নিলে অস্ত্রধারীরা সেখানে গিয়ে তাদের ওপর হামলা চালায়। এক পর্যায়ে অস্ত্রধারীরা আবদুস সালাম ওরফে দুখুকে এলোপাতাড়ি কোপালে এবং পেটে ছুরিকাঘাত করলে  ঘটনাস্থলে তিনি মারা যান। এরপর অস্ত্রধারীরা সুজনকে জবাই করে হত্যার চেষ্টা করে। তাকে রক্ষা করতে গেলে তারা মনা ও নাজমুলকে ধরে তাদের হাত-পায়ের রগ কেটে দেয়। এছাড়া অস্ত্রধারীরা রশিদ, মুজিবর, শাহজাহান ও মানিককে কুপিয়ে আহত করে।  জবাই করা সুজনকে শনিবার রাতে ঢাকা মেডিকেল কলেজ হাসপাতালে ভর্তি করা হয়। চিকিৎসকরা জানিয়েছে, তার অবস্থা আশঙ্কাজনক। সে নবনির্বাচিত সভাপতি মোদাচ্ছেরের ভাইয়ের পুত্র। এ ঘটনায় নিহতের স্ত্রী শাহিদা বেগম বাদী হয়ে দৌলতপুর থানা যুবলীগের যুগ্ম আহ্বায়ক শাহাদাত হোসেন মীনাসহ যুবলীগ নেতা শাহাদাত  হোসেন, রাজা মিনা, রাকিব, সাদ্দাম, আইয়ুব আলী, রাজা, জিহাদ, বাকের, মেরাজ, শাহ আলম মাঝি, আজাদসহ আরো অজ্ঞাত ৭-৮ জনের নামে মামলা দায়ের করেন। হত্যাকা-ের ২৪ ঘণ্টা অতিবাহিত হলেও পুলিশ কাউকে গ্রেফতার করতে না পারায় নিহতের পরিবার ও শ্রমিকদের মধ্যে ব্যাপক ক্ষোভের সৃষ্টি হয়েছে।  এদিকে গতকাল রোববার সকালে ময়নাতদন্ত শেষে নিহতের পরিবার ও শ্রমিকরা খুলনা-যশোর মহাসড়কে নিহত আব্দুস সালাম দুখুর লাশ রেখে সড়ক অবরোধ করেন। এ সময় শ্রমিক ও নিহতের পরিবারের সদস্যরা আসামিদের গ্রেফতার না করা পর্যন্ত লাশ দাফন করা হবে না জানিয়ে বিক্ষোভ করতে  থাকেন। দুপুর ২টা থেকে ৩টা পর্যন্ত বিক্ষোভ করার এক পর্যায়ে এক নম্বর ওয়ার্ড আওয়ামী লীগের সাধারণ সম্পাদক এস এম শাহ আলম ও সহকারী পুলিশ কমিশনার সায়েম হোসেন অবিলম্বে আসামিদের গ্রেফতার করার আশ্বাস দিলে তারা অবরোধ তুলে নেন। এরপর নিহত সালামের লাশ স্থানীয় সরাডাঙ্গা কবরস্থানে দাফন করা হয়।  দৌলতপুর থানার ওসি আনোয়ারুল হক ভুঁইয়া জানান, পরিস্থিতি নিয়ন্ত্রণে রাখতে খাদ্যগুদাম ও আশপাশের এলাকায় দুই প্লাটুন পুলিশ মোতায়েন করা হয়েছে। আসামিদের গ্রেফতারে অভিযান চলছে।